《又似前人》
宋代·陈著

寓轩爱客还爱酒，酒常不足客常有。
有时宁辍炊粮资，买秫盆酿不盈斗。
今日何日天气新，和粕倾来赏春韭。
安问门外有飞尘，且向樽前开笑口。
岸帻舞得云山摇，挥毫写出风光透。
足以乐矣文字醉，彼何人斯囚躶丑。
君记取，今而后，
但师会数司马家，薄物勤勤意自厚。
莫学豪饮陈孟公，投辖关门妨客走。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。